Vakavinavinakataka na Lomasoli i Jiova
E KALOU lomasoli o Jiova. (Jeme. 1:17) Me tekivu mai na kalokalo ni lomalagi me yaco ina iubi ni vuravura, era seretaka na ibulibuli i Jiova na nona lomasoli.
Na titobu ni nona vakavinavinakataka na Dauveibuli na daunisame e bulia kina e dua na sere me vakalagilagia na cakacaka i Jiova. Wilika na Same 104, qai raica ke o duavata kei na ka e tukuna: “Au na sere vei Jiova ena noqu bula taucoko, au na sere ena vakacaucau vua na noqu Kalou ena gauna kece ni noqu bula.” (Same 104:33) Vakacava o via cakava tale ga qori?
IVAKARAITAKI UASIVI NI LOMASOLI
E vinakata o Jiova meda muria nona ivakaraitaki ena nona daulomasoli. E vakarautaka tale ga vei keda na sala meda lomasoli kina. Dikeva mada na nona uqeta na yapositolo Paula me vola: “Vakaroti ira na vutuniyau ena veika ni vuravura qo mera kua ni dokadoka, mera kua tale ga ni vakanuinui ena iyau e sega ni dei. Mera vakanuinui ga vua na Kalou, o koya e vakarautaka vakayauyau vei keda na ka kece meda marau kina. Tukuna vei ira mera cakava na ka e vinaka, mera vakaitavi vakalevu ena cakacaka yaga, mera lomasavu, mera yalosolisoli, mera maroroya me nodra na yavu vinaka ni bula e se bera mai, mera taura matua kina na bula dina.”
Na ikarua ni ivola uqeti vakalou e vola o Paula ena ivavakoso e Korinica, e vakabibitaka na itovo ni rai me baleta na lomasoli. E kaya o Paula: “Me cakava na tamata yadua na ka e vakadeitaka e lomana, me kua ni cakava ena voraki se vuturi, baleta na Kalou e taleitaki koya e soli ka ena marau.” (2 Kor. 9:7) Sa qai cavuta o Paula na yaga ni lomasoli: era na marau o ira na ciqoma; ra qai vakalougatataki vakayalo o ira na lomasoli.
E tinia o Paula na nona ivola ena nona cavuta na ivakaraitaki levu duadua ni nona lomasoli na Kalou. E kaya: “Me vakavinavinakataki na Kalou ena nona loloma soli wale, na iloloma e sega ni vakamacalataki rawa.” (2 Kor. 9:15) Na iloloma i Jiova e umani kina na ka vinaka kece e solia vei keda ena vuku i Jisu Karisito. Na kena talei, e sega ni vakamacalataki rawa.
Eda na vakaraitaka vakacava noda vakavinavinakataki Jiova kei na Luvena ena veika erau sa cakava? Dua na sala meda lomasoli kina oya meda solia noda gauna, kaukaua, kei na iyau meda vakatetea kina na sokalou savasava vei Jiova, se mani lailai se levu.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn